**ΘΕΜΑ: Υλοποίηση εκπαιδευτικού προγράμματος**

**«Ολυμπιακή Παιδεία – 4η Ολυμπιακή Εβδομάδα στα σχολεία»**

O Σύλλογος Διδασκόντων αποφάσισε ομόφωνα τη συμμετοχή του σχολείου μας στο πρόγραμμα «Ολυμπιακή Παιδεία – 4η Ολυμπιακή Εβδομάδα στα σχολεία» που θα υλοποιηθεί από την Ελληνική Ολυμπιακή Επιτροπή (ΕΟΕ) και την Εθνική Ολυμπιακή Ακαδημία (ΕΘΝΟΑ), σε συνεργασία με τη Διεύθυνση Φυσικής Αγωγής του Υ.ΠΑΙ.Θ.Α. Βασικός σκοπός του προγράμματος είναι να εμπνεύσει, να ευαισθητοποιήσει και να κινητοποιήσει τους/τις μαθητές/τριες στη διαμόρφωση συμπεριφορών και δεξιοτήτων, οι οποίες εκπορεύονται από το πνεύμα και τις αξίες του Ολυμπισμού όπως Ειρήνη, Σεβασμός, Αποδοχή, Συνεργασία, Προσπάθεια.

Για την Α΄ τάξη οι μαθητές και οι μαθήτριες την Πέμπτη 25 Απριλίου 2024 από τις 9:15-9:50 θα λάβουν μέρος σε ζωντανή σύνδεση με το Ολυμπιακό Μουσείο της Αθήνας, το οποίο αποτελεί έναν από τους χώρους διάδοσης της Ολυμπιακής Παιδείας. Συνδυάζοντας την εικόνα με τη γνώση, οι μαθητές θα λάβουν πολλές πληροφορίες για τους πρωτεργάτες της αναβίωσης των Ολυμπιακών Αγώνων. Ο θεματικός άξονας θα αφορά την Αθήνα του 1896 έως το Παρίσι του 2024 και θα έχει ως κύριους σταθμούς, το 1896 – 1900 – 1924 – 2004 και 2024 σε συνδυασμό με μικρές θεματικές ενότητες οι οποίες θα ακολουθούνται από quiz. Οι θεματικές αυτές θα αφορούν στα αθλήματα, στις συμμετοχές, στα στοιχεία της εικόνας και ταυτότητας, στα εικονογράμματα, στις μασκότ, στις δάδες, στα εμβλήματα, στα μετάλλια και στις αφίσες. Μετά την ολοκλήρωση της σύνδεσης οι μαθητές και οι μαθήτριες με την ενθάρρυνση και καθοδήγηση των εκπαιδευτικών θα κατασκευάσουν το δικό τους μετάλλιο, το οποίο θα διακοσμήσουν με τους Ολυμπιακούς κύκλους αντλώντας έμπνευση από παλαιά μετάλλια.

Σε αυτά τα πλαίσια, οι μαθητές της B΄ τάξης θα ενημερωθούν από τις δασκάλες τους για τις ολυμπιακές αξίες , το πνεύμα του Ολυμπισμού , την ιστορία των Ολυμπιακών αγώνων και τη δημιουργία του ύμνου των Ολυμπιακών αγώνων. Επιπλέον, θα παρακολουθήσουν ενημερωτικά βίντεο σχετικά με τις μασκότ των Ολυμπιακών αγώνων και θα παίξουν εκπαιδευτικά παιχνίδια με αυτές. Τέλος, θα ακολουθήσει εικαστική δημιουργία σχετικά με τη σημαία των Ολυμπιακών αγώνων και τη σημασία της.

Οι μαθητές της Γ' τάξης θα ασχοληθούν με εικαστικές δημιουργίες (κατασκευή αφισών με θέμα τους ολυμπιακούς αγώνες), διασκεδαστικές δραστηριότητες παιδαγωγικού χαρακτήρα που σχετίζονται με την ολυμπιακή παιδεία (σταυρόλεξα, αρκτικόλεξα...)

Οι μαθητές της Δ΄ τάξης, τη Δευτέρα 22 Απριλίου θα πάρουν μέρος σε Ζωντανή συνάντηση/σύνδεση με την Αρχαία Ολυμπία, όπου θα ενημερωθούν για την ιστορία της Ολυμπιακής Φλόγας, βασικό σύμβολο του Ολυμπιακού κινήματος αλλά και τη  λαμπαδηδρομία  που ακολουθεί μεταφέροντας σε όλον τον πλανήτη μηνύματα συναδέλφωσης τα οποία είναι επίκαιρα όσο ποτέ. Συγκεκριμένα, το 2024 είναι Ολυμπιακό Έτος και τα παιδιά θα ενημερωθούν ειδικά για την τελετή αφής της Ολυμπιακής Φλόγας (θα γίνει στις 16 Απριλίου 2024), την τελετή παράδοσης της φλόγας στην επιτροπή διοργάνωσης των Αγώνων "Παρίσι 2024" (26 Απριλίου 2024) και τη Λαμπαδηδρομία (εντός και εκτός Ελλάδας). Επίσης, οι μαθητές/τριες θα έχουν τη δυνατότητα να γνωρίσουν το Στάδιο της Αρχαίας Ολυμπίας αλλά και να ενημερωθούν για το μνημείο όπου βρίσκεται η καρδιά του Πιέρ ντε Κουμπερτέν.

Οι μαθητές των Ε΄και Στ΄τάξεων την Παρασκευή 26 Απριλίου την πρώτη και τη δεύτερη διδακτική ώρα θα πραγματοποιηθεί διαγωνισμός τριπόντων και πέναλτι. Στη συνέχεια θα αναπαραστήσουν την αφή της Ολυμπιακής φλόγας και τη μεταλαμπάδευσή τους σε όλο τον κόσμο. Επίσης Τα παιδιά θα σχηματίσουν τους ολυμπιακούς κύκλους οι οποίοι αντιπροσωπεύουν κάθε μία από τις πέντε ηπείρους. Μετά λαμπαδηδρόμοι θα πάρουν τη φλόγα από την Ελλάδα και θα τη μεταφέρουν στις ηπείρους τους.